Nariadenie Komisie (ES) č. 1670/2003
z 1. septembra 2003,
ktorým sa vykonáva nariadenie Rady (ES, Euratom) č. 58/97 so zreteľom na definície charakteristík štrukturálnej podnikovej štatistiky a súčasne mení a dopĺňa nariadenie (ES) č. 2700/98 týkajúce sa definícií ukazovateľov štrukturálnej podnikovej štatistiky
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES, Euratom) č. 58/97 z 20. decembra 1996 o štrukturálnej podnikovej štatistike [1], naposledy zmenené a doplnené nariadením Komisie (ES) č. 1669/2003 [2], a najmä jeho článok 12 bod iii),
keďže:
(1) Nariadenie (ES, Euratom) č. 58/97 ustanovilo spoločný rámec na vypracovanie štatistík spoločenstva o štruktúre, činnosti, výkonnosti a konkurencieschopnosti podnikov v spoločenstve.
(2) Nariadenie Komisie (ES) č. 2700/98 zo 17. decembra 1998 týkajúce sa definícií ukazovateľov štrukturálnej podnikovej štatistiky [3], naposledy zmenené a doplnené nariadením (ES) č. 1614/2002 [4], zahrnulo definície ukazovateľov štrukturálnej podnikovej štatistiky uvedených v spoločnom module a v podrobných moduloch pre priemysel, obchod a stavebníctvo nariadenia (ES, Euratom) č. 58/97 o štrukturálnej podnikovej štatistike. Nariadenie Rady (ES) č. 2056/2002 [5] zaviedlo nový súbor ukazovateľov pre úverové inštitúcie a penzijné fondy ako aj nové ukazovatele nákladov na životné prostredie, pre ktoré boli nevyhnutné spoločné definície. Navyše je tiež potrebné zmeniť a doplniť existujúce definície ukazovateľov počtu podnikov, obratu, hodnoty produkcie, pridanej hodnoty v cenách výrobných nákladov a spotreby materiálu, energie, služieb a tovaru, pretože definície uvedené v nariadení (ES) č. 2700/98 nemožno použiť na výpočet hodnoty týchto ukazovateľov v poisťovníctve, úverových inštitúciách, penzijných fondoch a činnostiach centrálneho bankovníctva.
(3) Je potrebné zaviesť súbor definícií štrukturálnych podnikových ukazovateľov pre poisťovníctvo, úverové inštitúcie a penzijné fondy, a tým zabezpečiť, aby štatistické údaje poskytované Komisii boli porovnateľné, harmonizované a kvalitné.
(4) Opatrenia ustanovené týmto nariadením sú v súlade so stanoviskom Výboru pre štatistické programy,
PRIJALA TOTO NARIADENIE:
Článok 1
Definície ukazovateľov 12 12 0 a 12 15 0 nariadenia (ES) č. 2700/98 potrebné pre činnosti uvedené v prílohách 5, 6 a 7 nariadenia (ES, Euratom) č. 58/97 ako aj pre činnosti NACE rev. 1, triedy 65.11 sa menia a dopĺňajú podľa prílohy I, oddielov 3 a 4 tohto nariadenia.
Definícia ukazovateľa 11 11 0 pre činnosti uvedené v prílohe 7, definícia ukazovateľa 12 11 0 pre činnosti uvedené v prílohách 5 a 7 a definícia ukazovateľa 13 11 0 pre činnosti v prílohách 5 a 6 sa mení a dopĺňa podľa prílohy I oddielov 1, 2 a 5 tohto nariadenia.
Článok 2
Zmenená a doplnená definícia ukazovateľa 21 11 0 nariadenia (ES č. 2700/98 a definície ukazovateľov 21 12 0 a 21 14 0 sú uvedené v prílohe II tohto nariadenia.
Článok 3
Definície ukazovateľov uvedených v oddiele 4 prílohy 6 nariadenia (ES, Euratom) č. 58/97 sú uvedené v prílohe III tohto nariadenia.
Článok 4
Definície ukazovateľov uvedených oddiele 4 prílohy 7 nariadenia (ES, Euratom) č. 58/97 sú uvedené v prílohe IV tohto nariadenia.
Článok 5
Členské štáty uplatňujú zmeny a doplnenia definícií ukazovateľov 12 12 0, 12 15 0 a 13 11 0 oddielu 4 prílohy I pri činnostiach NACE rev. 1 skupiny 65.1 a pri úverových inštitúciách zatriedených do NACE rev. 1, trieda 65.22 v referenčnom roku 2001 a nasledujúcich rokoch.
Pre činnosti NACE rev. 1, triedy 66.02 členské štáty uplatňujú definície ukazovateľov 11 11 0, 12 11 0, 12 12 0 a 12 15 0 v referenčnom roku 2002 a nasledujúcich referenčných rokoch.
Členské štáty uplatňujú zmenenú a doplnenú definíciu ukazovateľa 21 11 0 a definície ukazovateľov 21 12 0 a 21 14 0 oddielu 4 v prílohe 2 v referenčnom roku 2001 a nasledujúcich referenčných rokoch.
Členské štáty uplatňujú definície ukazovateľov uvedených v oddiele 4 prílohy 6 nariadenia (ES, Euratom) č. 58/97 v referenčnom roku 2001 a nasledujúcich rokoch.
Členské štáty uplatňujú definície ukazovateľov uvedených oddiele 4 prílohy 7 nariadenia (ES, Euratom) č. 58/97 v referenčnom roku 2002 a nasledujúcich rokoch.
Článok 6
Toto nariadenie nadobúda účinnosť dvadsiaty deň po jeho uverejnení v Úradnom vestníku Európskej únie.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 1. septembra 2003